Væpnet ran av pizzarestaurant i Oslo

En pizzarestaurant ble ranet i Oslo lørdag formiddag. Politiet er på jakt etter gjerningsmannen som stakk av i en av restaurantens biler.

Politiet kom frem til Dominos på Storo 20 minutter etter at raneren hadde stukket av i en pizzabil. Knut-Erik Mikalsen

NTB

21. okt. 2017 11:51 Sist oppdatert 21. oktober 2017

Det var pizzarestauranten Dominos pizza i Fernanda Nissens gate ved Storo som ble ranet like etter klokken 11. Gjerningsmannen kjørte fra stedet om lag 20 minutter før politiet kom til stedet.

– Det aktive søket er nå nærmest avsluttet. Vi har ikke pågrepet gjerningsmannen eller funnet bilen han stakk av med. Vi er fortsatt på stedet og jobber med rundspørring og vitneavhør samt tekniske undersøkelser, sier operasjonsleder Christian Krohn Engeseth i Oslo politidistrikt.

Gjerningsmannen var bevæpnet med pistol og krevde å få adgang til stedets safe. Han beskrives som om lag 185 centimeter høy, han var iført jeans og blå/grønn regnjakke, samt briller og lue.

Ingen av de ansatte kom fysisk til skade i ranet, opplyser Engeseth.

Bilen raneren stakk av med tilhørte restauranten. Dette er en Renault Zoe med registreringsnummer EK19964, opplyser Oslo politidistrikt.